Document ID: 32006D0264

KOMISSION PÄÄTÖS,
tehty 27 päivänä maaliskuuta 2006,
Romaniassa esiintyvään Newcastlen tautiin liittyvistä suojatoimenpiteistä
(tiedoksiannettu numerolla K(2006) 892)
(ETA:n kannalta merkityksellinen teksti)
(2006/264/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan,
sekä katsoo seuraavaa:
(1)
Newcastlen tauti on erittäin tarttuva siipikarjan ja lintujen virustauti, ja on vaarana, että taudinaiheuttaja saattaa levitä elävän siipikarjan ja siipikarjavalmisteiden kansainvälisen kaupan välityksellä.
(2)
Romania on ilmoittanut komissiolle Newcastlen taudin purkauksista alueellaan.
(3)
Koska on olemassa eläinten terveyteen liittyvä riski taudin leviämisestä yhteisöön, on näin ollen tarkoituksenmukaista ryhtyä toimenpiteisiin, jotka kohdistuvat elävän siipikarjan, elävien sileälastaisten lintujen, elävien luonnonvaraisten ja tarhattujen riistalintujen sekä näiden lajien siitosmunien tuontiin Romaniasta.
(4)
Romania on toimittanut lisätietoja tautitilanteesta ja pyytänyt säännösten alueellista soveltamista, jotta yhteisöön tuonnin keskeyttäminen koskisi ainoastaan alueita, joilla tautia esiintyy, sillä tilanne muualla maassa näyttää olevan tyydyttävä. Tällä hetkellä saatavissa oleva tieto antaa mahdollisuuden rajoittaa suojatoimenpiteet koskemaan määrättyjä alueita.
(5)
Komissiolle toimitetuista tiedoista käy ilmi, että tautia epäiltiin Romaniassa ensimmäistä kertaa 22 päivänä marraskuuta 2005.
(6)
Taudin itämisaika huomioon ottaen olisi keskeytettävä siipikarjan, sileälastaisten lintujen ja luonnonvaraisten ja tarhattujen riistalintujen tuoreen lihan sekä kyseisten lajien lihasta koostuvien tai sitä sisältävien raakalihavalmisteiden ja lihavalmisteiden, jotka on saatu 1 päivän lokakuuta 2005 jälkeen teurastetuista linnuista, tuonti yhteisöön niiltä Romanian alueilta, joilla tautia esiintyy.
(7)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen lihavalmisteiden tuonnissa kolmansista maista sekä päätösten 97/41/EY, 97/221/EY ja 97/222/EY kumoamisesta 3 päivänä kesäkuuta 2005 tehdyssä komission päätöksessä 2005/432/EY (3) vahvistetaan luettelo kolmansista maista ja niiden osista, joista sallitaan lihavalmisteiden tuonti yhteisöön, ja lihavalmisteiden käsittelyjärjestelmät, joiden katsotaan inaktivoivan tietyt taudinaiheuttajat tehokkaasti.
(8)
Jotta estettäisiin riski taudin kulkeutumisesta päätöksen 2005/432/EY soveltamisalaan kuuluvien tuotteiden välityksellä, olisi käytettävä asianmukaista käsittelyä sen mukaan, mikä on alkuperämaan terveystilanne ja laji, josta tuote on saatu. Siksi on aiheellista sallia edelleen sellaisilta Romanian alueilta peräisin olevien siipikarjasta saatujen lihavalmisteiden tuonti yhteisöön, joilla tautia esiintyy, edellyttäen, että kyseiset valmisteet on käsitelty kauttaaltaan vähintään 70 celsiusasteen lämmössä.
(9)
Jotta voidaan sallia sellaisten lihavalmisteiden tuonti, joille on tehty lihassa mahdollisesti olevan viruksen inaktivoimiseksi riittävä lämpökäsittely, päätöksen 2005/432/EY liitteiden III ja IV mukaisesti laadituissa terveystodistuksissa on täsmennettävä siipikarjanlihan osalta vaadittava käsittely.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jäsenvaltioiden on keskeytettävä elävän siipikarjan, elävien sileälastaisten lintujen, elävien luonnonvaraisten ja tarhattujen riistalintujen sekä näiden lajien siitosmunien tuonti tämän päätöksen liitteessä luetelluista Romanian hallintopiireistä.
2 artikla
Jäsenvaltioiden on keskeytettävä seuraavien tuotteiden tuonti tämän päätöksen liitteessä luetelluista Romanian hallintopiireistä:
a)
siipikarjan, sileälastaisten lintujen, luonnonvaraisten ja tarhattujen riistalintujen tuore liha; sekä
b)
a alakohdassa tarkoitettujen lajien lihasta koostuvat tai sitä sisältävät raakalihavalmisteet ja lihavalmisteet.
3 artikla
1. Edellä olevan 2 artiklan a ja b alakohdasta poiketen jäsenvaltioiden on sallittava kyseisen artiklan kattamien tuotteiden tuonti, jos ne on saatu siipikarjasta, sileälastaisista linnuista tai luonnonvaraisista tai tarhatuista riistalinnuista, jotka ovat peräisin tämän päätöksen liitteessä luetelluista Romanian hallintopiireistä ja jotka on teurastettu tai lopetettu ennen 1 päivää lokakuuta 2005.
2. Edellä 1 kohdassa tarkoitettuja tuotteita sisältäviin lähetyksiin liitetyissä eläinlääkintätodistuksissa on oltava seuraava maininta:
”Komission päätöksen 2006/264/EY 3 artiklan 1 kohdan mukainen tuore siipikarjan liha / tuore sileälastaisten lintujen liha / tuore luonnonvaraisten riistalintujen liha / tuore tarhattujen riistalintujen liha / siipikarjasta, sileälastaisista linnuista tai luonnonvaraisista tai tarhatuista riistalinnuista saadusta lihasta koostuva tai tällaista lihaa sisältävä lihavalmiste / siipikarjasta, sileälastaisista linnuista tai luonnonvaraisista tai tarhatuista riistalinnuista saadusta lihasta koostuva tai tällaista lihaa sisältävä raakalihavalmiste (4).
3. Tämän päätöksen 2 artiklan b alakohdasta poiketen jäsenvaltioiden on sallittava siipikarjasta, sileälastaisista linnuista ja luonnonvaraisista ja tarhatuista riistalinnuista saadusta lihasta koostuvien tai tällaista lihaa sisältävien lihavalmisteiden tuonti, jos näiden lajien lihalle on tehty jokin päätöksen 2005/432/EY liitteessä II olevan 4 osan B, C tai D kohdassa tarkoitetuista erityiskäsittelyistä.
4. Tämän artiklan 3 kohdan mukaisesti tehty erityiskäsittely on täsmennettävä päätöksen 2005/432/EY liitteessä III olevan mallin mukaisesti laaditun eläinlääkärintodistuksen 9.1 kohdan sarakkeessa B, ja kyseiseen todistukseen on lisättävä seuraava maininta:
”Komission päätöksen 2006/264/EY mukaisesti käsitellyt lihavalmisteet”.
5. Tämän artiklan 3 kohdan mukaisesti tehty käsittely on vahvistettava lisäämällä seuraava maininta päätöksen 2005/432/EY liitteessä IV olevan mallin mukaisesti laadittuun eläinlääkärintodistukseen:
”Komission päätöksen 2006/264/EY mukaisesti käsitellyt lihavalmisteet”.
4 artikla
Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi.
5 artikla
Tätä päätöstä sovelletaan 31 päivään heinäkuuta 2006.
6 artikla
Tämä päätös on osoitettu kaikille jäsenvaltioille.
Tehty Brysselissä 27 päivänä maaliskuuta 2006.

Labels: 3
17
18
6